हड़ताल पर जाने से पहले ही सरकारी बैंकों के कर्मचारियों ने ऐलान कर दिया था कि वे इन दो दिनों में एटीएम मशीनों में कैश लोडिंग नहीं करेंगे। अलबत्ता, मंगलवार को ज्यादा मात्रा में कैश लोड करने का दावा कर्मचारियों ने किया था, लेकिन सरकारी बैंकों के अधिकतर एटीएम में बुधवार दोपहर को कैश खत्म हो गया। शाम तक तकरीबन सभी एटीएम कैश से खाली हो गए। निजी बैंकों के खुले होने से एटीएम पर कैश लोडिंग हुई, लेकिन लोगों को कैश निकासी के लिए दूर के एटीएम की दौड़ लगानी पड़ी। निजी बैंकों के कुछ एटीएम मुसीबत के समय काम नहीं आ सके। कई लोगों को एक दूसरे को फोन करके कैश उगल रहे एटीएम की जानकारी करते सुना गया। सरकारी बैंकों में गुरुवार को भी हड़ताल रहेगी। जिसके चलते इन बैंकों के एटीएम में कैश लोड नहीं हो सकेगा। लोगों को कैश के लिए पूरी तरह से निजी बैंकों के एटीएम पर ही निर्भर रहना पड़ेगा।